text: lundi 25 juillet 2011
  vendredi 22 juillet 2011
  ستّاش ن عام
  مطيْشة في سبيطار بعيييد على دارهم، ما راها حد، ما زارها حد، حتى حد ما يغْزرلها، من مناطق الظّل، ولّا خلّي نقولو لحقيقة، مل هييييه، من هاك البلايص إلي ما نعرفوهمش، ما نمشيولهمش و ما نسمعوش حتى بيهم
  حتى حد ماهو باش يزورها و لا باش يطل عليها، حتى حد ما يحب يِمِسْها ولا يطبّس عليها، يِسْهلها شنوّة حوالك ؟ لباس عليك ؟ تاكل
  ؟ تشرب ؟ حاشتك بحاجة ؟ نعاونك في حاجة ؟
  مطيشة في قسم النسا، ما زالت كيف وِلْدت، في الشهر السادس، ثالث مرّة تِحبل، الله أعلم بالصغار لخرين وينهم، حيّين ولّا ماتو ولّا ممكن قَتلوهم، هذا ما حبّش يموت، مكبّش في الدنيا، موش عارف كان باش يعيشِلْها شنوّة باش تعمل فيه،
  رضيع هبط في السادس، في العادة يهبط ميت، هذا ما حبش يموت، هبط حي و شادد صحيح، مطيْشِينو في قسم الرضع، حتى حد ما يغزرلو، حتى حد ما يِتْلفّتْلو، حتى طبيب ما يداويه، حتى فِرْمليّة ما تهِزّو، ما حبّش يموت، في السادس راهو مولود، عايش،
  ليه 3 يام بلاش دواء، بلاش
  couveuse بلاش ،perfusion بلاش
  بلاش أكسيجان
  يعطيوهم ال غيرو، ولاد الفامليات، ولاد العايلات إلي امّاليهم عرْسو في الصّالات، و عملو الحفلات، و جابو العوّادات، و أمّاتهم غاطسة في الذهُوبات إلّي تِشري النسا و تُضمن السكات
  هذا مش ولد حرام، هذا ولد الحرمات الكل، هذا امّو يَتِم اغتصابها من طرف خوها ملّي عمرها 11 ن عام، ثالث صغير، أما هذا حي، حتى حد في السبيطار ما ينجّم يقربلو، ولّا ينجّم يهِزّو، ولّا ينجم يواسيه، هذا موش ذنب أمو ولاّ بوه، هذا ذنب
  المجتمع الكل
  ذنب الطبيب إلي كيف تجيه مرا تقول عليه يداوي في بقرة، هذا ذنب فرملية تعامل المرضى كيما الحيونات، هذا ذنب القابلة إلي تقول عليها تولّد كل يوم في المعيز، هذا ذنب أم الطفلة إلي تشوف بنتها تُغتصب من طرف وِلدها و تسكّر فُمها
  هذا ذنب الجيران إلي يقولو اللطف و احنا شِمْدخّلنا، هذا ذنب الوالي والمعتمد والعمدة
  هذا ذنب مجتمع ما يحبّش يغزر ال روحو في المرايا، هذا مجتمع يخبّي العار و ما يداويشي، هذا النفاق والماسك والكذب إلي ما نحبّو نعيشو كان بيه، هذا
  ذنبنا الكل، طفلة عمرها 16 ن عام
  تولد بيبي في السادس، مطيّش في السبيطار ليه 3 يام ما حبّش يموت
  تعاستنا ما عندهاش حدود
  mercredi 20 juillet 2011
  lundi 18 juillet 2011
  قالّك اصدقاؤنا متاع العادة (إلي لازمنا نستانسو بوجودهم ولّي هوما ما عادش صغار جملة، خاطر عمال يستفحلو و يزيدو في الطنبور نغمة)، دارو على مدام بشرى بالحاج حميدة و فضحو ميولاتها الجنسية و عنوستها، هي لا محالة جابتو ال روحها ديما تلعلع و ما حبّتش تسكت، وقت بن علي كانت من جملة إلي واكلة الستاكة، هي و النساء الديمقراطيات (إلي هوما بالطبيعة كلهم عوانس و مثليات و صهيونيات ، مشيش واحد يجي البالو حتى يشك في هذا) تو عاد، من بعد الثورة المباركة إلي هزّتلنا برشة من مستوانا الثقافي والإبداعي قررت الانسة بشرى باش تدخل عالم اللزبيانات من الباب الكبير خاطر اقتنعت إلي الثورة تظمنلها حقها و حق النسا في الاختلاف،
  ربي يهدي ما خلق، ما فهْمتش هى إلي النسا إلي ما حبّتش تشد كواجنها مستقبلها عنوسة و لزبيانيزم تحب ولّا تكره، معناها إنت معرسة ولّا لا، لزبيان ولّا لا، حليت فمك ؟ ما تطلع مع
  كان بايرة و لازبيان، حط تصاور عرسك، تو يطلع فوتوشوب خدام
  اصدقائنا
  اصدقائنا
  تو مدام الانسة بشرى استفزت الأصدقاء بالقوي، هي غالطة راهو (شيء طبيعي ديمة النسا غالطين، أمر مفروغ منو)، ما كانش راهو حتى حاد ما جبد عليها بالباهي ولاّ بالخايب، لمرا إلي شادّة دارها، بدنها و لسانها ما يحكي عليها حد : أي تصورو مرا قاعدة في قهوة، ساق على ساق، تعمل في شيشة، تحكي في السياسة، يتعدى واحد تقلو : مآآآالّا زبزوب، إيييييجا منّا ذوق البنة، آش باش تطلع هاذي، ماهي إلّا متشبهة الرجال و لزبيان، حّى حد ما ينجّم يصدّق إلّى هي تبزنس في واحد في الشارع
  الراجل منع لمرا انها تتكلم، (كيما منع العبيد والفقراء)، يعتبر صوتها عورة، ولّي نفسها تأمرها بالسوء يحجْروها، و ما دام تو في تونس ما ينجموش يحجرو النسا، يدورو على الجنس، يعتبرو عدم الزواج تقليل من قيمة لمرا والمثلية الجنسية مرض يعايرو بيه لعباد، لمرا إلي تتكلم ما تنجم تكون كان هك، حتى لو كان معرسة هذا الزواج مرفوض، و حتى لو كان هي ما هياش مثالية لازم تطلع لزبيان، باش يقَلْلو من قيمتها في المجتمع ويخلّيو لعباد تنفر منها
  النسا منذ قديم الزمان هوما المشكلة، ما فهمتش شبيهم الرجال، لا يعيشو و لا يخلّيو شكون يعيش معاهم، ثمّة عقدة خفيّة تخلّيهم أمّا النسا عندهم منبطحين جملة واحدة (بأتم المعاني متاع الكلمة) ولّا الشك الكل يولّي يدور على ميولاتهم الجنسية، معناها أما مارقين فيك، عافسين عليك، ولّا لازبيان ؟ باهيش تو !!
  من عهد السالفين، ولّا حتّى السّلفيين (رغم إلي هوما جدد)، الإغريق مثلاً كانو يعتبرو لمرا صندوق يحتوي بذرتهم إلي لازمها تخطف ما كانش يبدلو مرا جديدة، أما بالنسبة ال جوهم و أمورهم واحتياجاتهم الجنسية هذوكم ليها جواري و غلمان (و يفضلو الغلمان)، النسا المحترمة بنات العايلات يقعدوا في الديار و ماذا بيهم يجيبو الصغار ماكانش وجودهم كيما عَدَمُه،
  تو الحملة هاذي الكل، الموجهة ضد النسا و تستهدفش المناضلات و المبدعات، و بصفة عامة لمرا إلي تعبر على موقف مهماً كان كيما صار إل نادية الفاني، و سوسن معالج، و سهام بن سدرين ( في العهد إلي ما بادش، و لاحظو إلي الطرق هي هي) و آخرهم تو بشرى بالحج حميدة هي حملة تشويه سمعة مركزة بدرجة أولى على الجنس : أما قحاب ولّا لزبيانات، و هذا الكل خاطر الأمخاخ لمريضة هاذي تتصور إلي لمرا بمخها و بدنها هي سلعة يكسبها الراجل و بالتالي المجتمع إلي صنعو الراجل، تولي لمرا إلي باش تخرج على السطر و تهرب على القطيع و تناقش في السلطة الأبوية ما تنجّم تكون كان مرفوضة من الرجال : ما عرستش ياخي ولاّت لزبيان،
  لمرا في بلادنا ما تنجمّش تكون ختارت باش تكون لازبيان، كيف نقرا النص (ما يتسمّاش نص) إلي تِكْتِب على بشرى نِفْهم إلي فما علاقة بين كلمة آنسة و لزبيان، يعني الراجل رفض لمرا فما كان لها إلاّ باش تتهجّم عليه (بما أنّ الفمنيزم، في قراءة غالطة جداً و متفشية في مجتمعنا و حتى من بين الطبقة المتثقفة، يُعْتبر مهاجمة للرجال) وتولّي لزبيان، يعني ارادتها غير موجودة، منعدمة، الراجل يردها مرا، انسانة محترمة خاطر يحب يعرّس بها ولّا إذا كان هي ثارت عليه ف هذاك زادة يرجع ليه هو على خاطر هو رفضها، ما تنجمّش تكون مناضلة ولّا متثقفة ولّا مبدعة ولّا فنانة
  لمرا ما لها إلّا راجل أو لا تكون
  lundi 11 juillet 2011
  "Mon tour de parole arriva, et voilà ce que j'ai littéralement pensé : « Au diable ! Combien de chances aurai-je de m'adresser à autant de femmes en même temps ? » (...) J'expliquai ce que le féminisme signifiait pour moi : tout ou rien. Je dis que la guerre contre les femmes était une guerre contre nos corps et que c'était avec nos corps qu'il fallait lutter. Je dis que les militantes arabes pour les droits des femmes devraient parler des vagins."
  بالطبيعة لكلام هذا ما يجيش منو و موش وقتو، و باش لاهين بربي احنا، الدنيا متّاخذة و نادية الفاني خمْجِتها، مذابينا نشدّو ببّوشتنا و نخبّيو روسنا، وقت حكايات نسا هو تو، نتّاكوْ و نستنّاو العاصفة تتعدّى ولاّ العواصف عاد خاطر احنا كل نهار غاطسين في عجاجات من أنواع خاصة، كل نهار و قسمو، و كل مرة يطلعولنا بطلعة جديدة،
  أي نزيدكم زيادة، قبل ما تكملو تقراو المقال و تفهموا علاش لمرا هاذي قالت كلام كيما هكّ في مؤتمر كيما هذا، شوفو فين لقيتو المقال : موقع اسمو الجمعية الدولية للساحقات والشواذ جنسياً والمتخنثين (متأكدة إلي غالطة هاذي، أما هذا شنو حط المعجم، يمكن كلمة أصح تكون المزدوجين جنسياً) والمتغيرين جنسياً (موش موجودة هاذي جملة، قال المعجم : نأسف لعدم وجود نتائج بحث) والمختلطين جنسياً (نفس الشي ما ثمّاش بالعربي، ممكن خاطر لعرب ما عندهمش ال "مشاكل" الجنسية هاذي، موش كيما الكفار الماصونيين والعياذ بالله)،
  طحت بالموقع هذا بالصدفة و انا نعمل في بعض الأبحاث على الحركة النسوية في البلدان العربية، واكتشفت إلي من كل شي موجود شوية، ملي يسب في الغرب و يعتبرو من أشنع ما ثمة،كيما هذا قالك يهيْجو علينا في النسا و يحرضو ل "ملكية المرأة لجسدها" (تو معقول ؟ تملك هي لمرا ؟ عيب عليهم) و يزيد مالفوق يحرضو على "الحب الحر" و يدافعو على "الحق المطلق في الإجهاض"، معناها كل ما يحل في النسا و يخليهم يركبوا على الرجال (اللهم عفينا، الستار حي).
  والله بالنسبة ليا شي يفرح إلي موجود التيار هذا زادة على خاطر كل إنسان أو كل مرا عندو ولا عندها الحق في الإختلاف، كيما ما نادية الفاني عندها الحق بش اتقرع راسها و تقول ربي موش موجود من غير ما تقوم الدنيا و تقعد وحنا كينّا في العصور الوسطى، باش نتشبهو بالغرب و نولّيو نحرقو في النسا، ولّا موش لازم التشبّه بالكفّار عنّا طرق أصيلة متاعنا كيما الرجم مثلا (يواتي النسا)
  حكاية جسد المرأة وحق الاختلاف في الجنس ((إلي يلزم يكون من البديهيات) ذكرني في حكاية سمعتها الجمعة إلي فاتت و ما نجمّتش ننساها خاطر استغربتها برشة، قالولي إلي في السبيطرات في تونس، الاطباء والفرمليات ينصحوا لعروسة العذراء بكريمة مبنجة :
  استنى إنفسركم مليح تو خاطر ما اتجي على بال حد لحكاية،
  ثمة كريمة يستعملوها الطبة متاع المعدة في الفبرسكوبي، الآلة هاذي تتعدّى من الحلق باش يشوف الطبيب شنوّة فمّ في المعدة، العملية معروفة توجع برشة، ثمة كريمة يستعملوها تتدْهن على القراجم و الصدر الكل، تبنّج المناطق هاذي و المريض ما يحسّش برشة لوجيعة،
  فهِمتو تو ؟
  معناها لعروسة ينصحوها باش تدْهن بيها، باش وقت العلاقة الجنسية ما تحس ب شي !!!!
  يقول القايل هو باهي، معناها ما تحسّش بالوجيعة، أيه صحيح، أما يظهرلي كان فم شوية مشاركة من المرا في العلاقة الجنسية راهي بطبيعتها ما تحسش بالوجيعة، إذا كان العملية هذي يقومو بيها لثنين موش واحد بركة (الراجل وحدو) و تاخو الوقت الكافي راهو ه الكريمة موش لازم منها،
  تصورت كيفاش لعروسة أول علاقة ليها مع راجلها باش تكون علاقة إغتصاب مقنّنة، معناها هي موافقة باش راجلها يعتدي علاها، و باش تستحمل لوجيعة تستعمل كريمة مبنجة !!!
  كيفاش يواصلو هاذم حياتهم الزوجية وقتلي هي من النهار لول لمرا استسلمت للراجل وتصورت إلي هي علاقتها بيه علاقة الأقوى بالأضعف، واللي حمدلله يا ربي إلي الطب تقدم و عاونها عليه !!
  كيفاش فم طبيب يسمح ال نفسو باش يحطم من النهار لول علاقة مرا ب راجلها و يخلّيها عمرها الكل تنظر ال نفسها الى هي حاجة يستعملها الراجل و هي ما ليها إلا أن تتقي شرّو بالكرايم المبنجة !
  شفتو قدّاش بعدنا اشواط و اشواط من الموضوع الاول، وكيفاش عباد تطالب بالحق في الإختلاف الجذري وأحنا نبنجو في أجسادنا و مخاخنا...
  dimanche 5 juin 2011
  ه الأيامات انا في تونس و نعيش في أجواء ثورية بحتة ، ثورة من هنا ثورة من غادي، ثورة في كل زنقة و كل نهج، برشة ثوريين و ثوريات و الدنيا هانية بوجودهم، هو قبل كان فم برشة قفافة و صفاقة و قوادة، أما هذا عهدٌ بائد، تو ولاو برشة ثوريين و ثوريات في إطار المساواة الكاملة بين الجنسين إلي لعباد الكل تنادي بها و موافقة عليها موافقة تامة و النهضة قالت إلي بش تحافض عليها و تنميها (مساكن نسا النهضة قريب بش إقوللهم الحجاب حرام قبل الانتخابات، و نسا البوكت هوما إلي لابسين : وحدة متحجبة تنادي يا رفيق يا رفيق و هي في مسيرة لتطبيق الماركسية ل سترجاع حق العمال )، ثورة ثورة حتى النصر، كلو حسب إحتياجات المرحلة، كل وقت و وقتو و احنا شعب حليم و متسامح و يتاقلم مع
  جميع الظروف، ما علينا، هذا مش الموضوع
  الموضوع خاطي جملة، موش الثورة،بالاحرى هو إنعدام الثورة ، الموضوع هو بلاصة مشيتلها موش ثورية جملة و ما سمعتش أصلاً بالثورة كانت هك، مازالت هك و الأغلب باش تكمل هك، أولت البارح، هزوني جماعة صحابي لبلاصة صعيب شوية بش تكونو تعرفوها، خاطر لازم الواحد تبدى عندو برشة شجاعة ثورية باش يدخللها (انا جاتني لحكاية على غرادة ما كانش والله لا نعفسها)، شفت فيها بصراحة إلي عمري ما شفتو، إن ديركت، لايف، مباشر،
  قبل ما نكتب البوست هذا خممت برشة إذا كان عندي الحق نكتبو والا ل، نحس في روحي كيني ننظر للعباد مل فوق أو نسمح لنفسي باش نحكم عليهم، ك ينو البوست هذا باش يعبر على نظرة انتروبولوجية، ك لغورا إلي تجي تقرا علينا و تكتب لكتب و تكون الأخصائين و تصرف في الفلوس و جد بوهم منحي و ديمة يطلعو أوت في لخر،و هاذي حاجة لا نحب نطيح فيها و لا نحب نقصدها، أما إلي ريتو لازم نحكي علىه خاطر فات لعقل، ننجمو نقولو صدمني و لي مدة ملي الاوضاع الانسانية ما عادش تصدمني
  المكان هذا في قلب تونس، شارع مرسيليا يظهرلي ولا شارع موازي ليه، هو cabaret ولا كفيشنتا ولا حاجة من النوع هذا، دخلنا، الدنيا مليانة، فما يجي 2n عساس في الباب، يتفاوتو شوية و برة في الطول والعرض، أما ضاهر خلطتلهم الروح الثورية، خاطر يخدمو مساكن طالعين هابطين في الدروج يعسو على السكرجاية و السوكرجيات (خاطر في هذا و في ه المكان، كيما عند النهضة و البوكت يتساوو النسا و الرجال)، كيما ما تنجمو تفهمو لبلاصة كلها ما يسمى بالفصايل والخلايق (بالرسمي موش تنقنيق مني راهو)، إلي جلب انتباهي في المكان هذا موش الرجال وانما النسا، لأني بالطبيعة ديمة نرا النسا ك ضحايا للرجال هاذم و ممكن زادة لأني ايست م الرجال و وليت نعتقد إلي هوما ما ينجمو يكونو كان هكاك وإلي هذا شي فطري عندهم، نقصد هوني الإنحلال الأخلاقي و العربدة، ما ريت حتى مرا في المكان هذا ما تخدمش ب الفلوس، ديمة لبلايص الكل فيها و فيها، مخلطة، هاذي ما فيها حتى نوع من الإختلاط، الغاية هي نفسها،
  واضح بالضبط المكان شنوة فيه هو عبارة عن مكان للدعارة فقط، النسا إ<تجي تعرض خدماتها على رجال عندها فلوس بش ا<تخلص والحق لا ريت عركة لا تجاوزات لا شي، الكل يصير بطريقة عادية، المرشي مفتوح هات فلوسك برك، إلي لاحظتو و تعبني إلي النسا هاذم فيهم برشة بنات صغار بالكل وجوهم تعطي العشرينات، بدنهم يعطي الخمسينات، ما نعرفش علاش أغلبيتهم سمان برشة و بطريقة غريبة، كروشهم قدامهم، مفروتة، و كيف يشطحو ما ا<ترى كان الشحومات تتهزهز، معناها موش كيما الأفلام المصرية جملة وين وحدة تبدا تشطح و تتزعبن، ما ثمة حتى نوع من الخفة أو الجمل أو الرشاقة أو أي حاجة ملي نرملمون مرا تخدم في الخدمة هذي يبداو عندها باش تجيب كليونات باهين، هاذم يكسبو نوع من الخيوبية عمري ما ريتها، نلقى في صعوبة تو بش نفسر النقطة هاذي إلي هي أهم حاجة جلبت انتباهي : حسيت إلي لخيوبية هاذي مكتسبة مش نتورال، موش من عند ربي معناها، في الأصل كانو نسا عاديات، أما عيشتهم و حياتهم خلاتهم يتبدلو physiquement، بدنهم يتبدل، يتعوج، يتحل، يتفرت، والأهم إلي هوما يظهرو نورمال ما ثم حتى مشكل، عادي جداً، ما فم حتى نوع من العذاب ولا التعب،هذا الضاهر بالطبيعة، الدخلاني ما نتصوروش ساهل باش يتعرف، إلي قريتو و سمعتو أ<و ريتو قبل على خدمة االجنس حاجة ولي ريتو المرة هاذي حاجة أخرى، ريت نسا مدمرين جسدياً، ريت قدامي أبدان مهدمين محطمين، بالفعل التدهور الجسدي والإنساني بأتم معانيه ريتو في إلمكان هذا
  ما نجمش نواصل خاطر نحس في روحي بعيدة برشة ما إنجمش نفهم و زايد أصلاً باش نحاول نفهم أي حاجة لانو النظرة الخاريجية متاعي ما تنجم تكون كان غالطة و ما تنجم تكون كان في ديناميكية إستيائية عمودية موش أفقية، نقول لكلام هذا بكل أسف خاطر حتى لو كان نحاول ما نقرب للحقيقة بالكل
  في الأجواء هاذي و انا 'نتفرج' (هذاك إلي صار) في إلي عملتو الدنيا في لعباد تسئالت ويني الثورة زعمة باش تخلط نهار ل النسا هاذم ولا صوابع يدينا موش قد قد؟
  mardi 19 avril 2011
  اليوم باش نرجع إل مواضيع العادة، خاطر في المواضيع الجديدة الحق طلعت كعبة لا، خاصةً مثلاً كان باش انعلّق على الأخت المنقبة إلي تقبحت في استاذتها أو جبتلها خوها باش يضربها إلى ما غير ذلك من حاجات تخلي الواحد يقطع شعرو و ينزل على دويات لعصاب وتكمّل تربح النهضة في الإنتخابات يولّيو يهدرو دمي و برّى، امّالا آش لز حمّ يغنّي خلّى نكتب كليمتين ينفعو المؤمنين و المؤمنات بوجه
  الخصوص خير
  الحاصل إتّصل بيا صديق يحكيلي في مشكلتو العاطفية، هو الحق موش يحكيلي يفرّغ في قلبو، هو يحكيلي باش يفهم علاش، يحب يفهم نفسيّة المرأة، خاطر ظهرلو إلي الوضعية إتفوت قدراتو الرّجولية على الفهم (هو في حد ذاتو و بمنعزل عن الموضوع، حاجة باهية إنو الرجال يستعرفو أخيرا و يفهموا إلي هوما ما يفهموش والّي حتى بعد قرون طويلة من محاولة السيطرة باقى ما فهموش، ولّى عملوه الكل تقلب ضدهم و بره عاد كيفاش باش يسلكو تو)
  أنا فهّمتوموش نفسيّة المرأة، لأنّو نفسيّة المرأة كيما نفسية الرّاجل تتبدّل حسب الإنسان، و إنّما شنوة عمل المجتمع في المرأة و كيفاش خلّاها تغزر لروحها
  نرجع للموضوع : لوليّد هذا، شاب في مقتبل العمر :) يخدم في البانكة مدير، معناها موش شوية، من عائلة عريقة و معروفة في بلادو، اشبيّب، قاري، ما يعيبو شي حتّى من جيبو يتسمّى مليان (أمّا موش برشة)، جات تخدم معاه بنيّة يا حليلتها، شبيْبة، عاقلة، بوها يهز و يجيب (مهم جدّا) راسها مل قاعة ما تهزّوش، إلى آخره من صفات حميدة مفقودة في ه الأيّمات الصعيبة، عجبتو الطفلة،تصوّر إلّى هو زادة عجبها ولا هكّة ظهرلو إلّى هى فهمِتّو، حاصل بزنسها بكل أخلاق حميدة، ظهرتلو متجاوبة عال لخّر، بعد النظرات والإبتسمات والضحكات قال، موش في قرارة نفسو، قاللها، نتعدّاو تو للموعد، وما راعه إلاّ : الإستياء العميق أو بالتونسي الأصيل الحشية الكبرى، intéresséeقالت لا، ما نيش
  ، مسكين ما فهمش، دوّرها في مخّو مرة، ثنين، ثلاثة ما نجّمش يفهم علاش إذا كان ضهْرت إلي هي متجاوبة
  هذاي كان تفسيري للوضعية :
  الطفلة ملّول هو موش عاجبها، ما حلالهاش في عينها، كيف بزنس علاها ما كانتش مل عاكسين على خاطر هي في داخلها إمرأة لعوب:) allumeuseمعناها
  ، هذاك دور المرأة : تتقبّل تبزنيس الرجال الكل و تختار منهم واحد برك، الأحسن، الأجمل، الأقوى، هاذم الكل يتلخصو في وقتنا هاذ بالأغنى ولّى عندو أكثرنفوذ، كونهاتخلّيه يتغرم بها ويحاول يتقربلها باش هي مبعّد تقلّولا بالنسبة ليها إنتصار في حد ذاتو، نوع من الإنتقام من الرجال الكل إلي هوما كلهم يحبّو على حاجة بركة، هي تعرف إلي في لخّر الهدف متاعهم واحد، أما بش يتمتعو بيها ويطيشوها والاّ باش ياخذها واحد، يعرّس بيها، يتمتع بيها و يلوّحها فى الدّار، نفس الشي، نفس النتيجة، في جميع الحالات الراجل إلى يتقربلها ماهو إلاّ طامع في حاجة، أو مدام هي حاجة، هي إلي تلعب به، اطمعو و تجبد بيه و تخلّي روحها للّي باش يدفع أكثر مدام هي
  مرغوب فيها
  كيف فسرت ال صديقي، ما فهمش، قالى لا هي بنيّة عاقلة، بوها حزّار وما تابع ذلك، جاوبت إلي يدفع أكثر موش معناها هي تخدم بالفلوس ولّا حاجة كيما هكّة لا سمح الله، معناها هو مدير في البانكة، هي تحب على رمع، هو أستاذ، هي تحب على المدير، هو طبيب هي تحب شاف د سرفيس، بما إنها مزيانة و صغيرة وعاقلة وبنت فاميليا و قارية، هو ما يقدرش علاها،
  لبنات هاذم يتربو بلاش حب، يتربّاو في محقرنيّة أنفسهم كنساء، وبحسبان قيمتهم بالفلوس : مثلا الصالة متاع العرس،الصاغة، الديامونت،إلخ
  بوها يهز و يجيب باش يظمن قيمتها و ما يطيحش سوقها
  كان جات عندها نظرة لرّاجل ولنفسها خير من هكّة راهى ملّول فهمتّو إلّى ما عينهاش فيه، التلوعيب هذا بالنسبة ليّ يعنى إحتقار كبير للعلاقة بين النساء والرجال
  هذاي رأيي في موضوع بسيط كيما هذا والله أعلم
  jeudi 17 mars 2011
  بما أنّى حاولت نكتب في السياسة و شي، طلعت ظلمة ما نفهم شي، قلت عاش من عرف قدره، الواحد يكتب في حاجة يفهمها خيرلّو من وجيعة الرّاس والإسترجال القبيح إلّى نشوفو فيه كل يوم، و هي هات شاشيتك هات صباطك، وهو ما يثبت إن الشعب التونسي متمدن ليه مدة، بعدلي يحكي ب الصبابط من قديم الزمان موش ك تو، هاي ولّات قبائل و عشائر و ما نعرفش شنّو، غريبة والله، تو ثورات العالم الكل تطمح للتقدّم و ل ما أفضل، ما فهمتش شبينا نحنا عندنا الحنين للماضي البعييييد
  الحاصل أنا قلت ما نحبّش السياسة و ما دخّلنيش فيها جملة، هاني نتفرج و كاهاو
  ما دام عاد الموضوع الحالي في المجتمع التونسي (يا ربي وقتاش ترجع الكورة خلي نتفرهدو) هو السّياسة عاد انسحبت و شدّيت ببّوشتي، ياخي اللطف يا ربي، يجيك لقضا يا غافل، قد ما نتفادها قد ما تجري في جرتي، حتّى كيف ما نشلقش، يجيني ميساج بريفي باش نشلقك و ما اننجمش انتلّف
  تو الفيديو هاذي مصرية موش تونسية، كان جات تونسية راني أعملت أتاك (سقطة قلبيّة معناها يا غسّان:))، أما الصدمة كانت أهون، صحيح هوما أشقاء، و إخوان(وخيّان نقصد، خاطر حتّى ماللّغة إستحوذو عليها) و زملاء في الثورة، أما وقت الرسمي روحي روحي لا ترحم من مات، أو هاذاي طلع تخلّف مصري موش تونسي، خاطر احنا حفظنا الله ما ناش بش نوصلو لشّي هذا، أنا باقى إنسانة متفائلة، مكبشة في التفاؤل
  الفيديو، اتفرجو عليه ميسالش، 23 ثانية فقط، أما تَبارك الله قدّاش معبرة، معناها أغزرو تنفيذ الفكرة قداش مودرن والله حتى بوستمدرن (إنت والسكولة إلي تنتمي ليها)، فلاش: زوز تصاور، أربعة جملات، فيها همّ العالم العربي والإسلامي الكل.
  قامت ثورة في تونس،مبعّد في مصر، تو فالبحرين، اليمن، القذافي يذبح في اللّيبيّة كما لعْلالش، باش نقعدو في نفس المعبوكة متاع 20 قرن ال تالي ؟
  شمعناها ثورة ؟
  الثورة كان موش الاطاحة بكل ما هو ظلم وإستبداد وإسترجاع كرامة وحقوق، ما تتسمّاش ثورة،
  معناها مرة أخرى تقوم ثورة متاع رجال لمكاسبهم الخاصة، لكرامتهم هوما وحقوقهم هوما ؟
  ما عنديش أصلاً تعليق على الفيديو لأنّو الميساج واضح، والفكرة معبّرة جداً و ما لازمهاش برشة تعليق، لازمها منوحة ونقيمو جنازة على روح الثورة المباركة أشرف لينا، خاطر الثورة قبل ما بش يقتلوها سياسيّن البارح، و أتباع النّظام البائد والمندسّين والعملاء إلى آخره من نعوت جديدة لرفلاكس قديم، احنا، الشعب العربي المجيد، باش نقتلوها بالعرق بالعرق، شويّة شويّة، مرا مرا، طفلة طفلة، بنَيّة بنيَّة
  dimanche 30 janvier 2011
  لي برشة ما كتبتش و ما عادش نكتب، عندي إحساس بالعقم ليه مدة ملي بدا يستقر، كل مرة اندزو شوية، نحاول باش ما نستسلملوش، نحاول نجيب أفكار جديدة أما ما نجحتش، عام 2010 كان بالنسبة لل بلوغ شايح لايح ما جاب شي جديد ولا ينفع، ملي صارت الثورة قلت انشالله باش يمشي علينا الكساد بجميع أنواعو، قلت باش نرجع للبلوغ وقتلّي تتفرهد لومور، تولي عنا حكومة و نبداو نبنيو في المستقبل، كل واحد بتصوّراتو، كل واحد ب أفكارو ولّي يقدر عليه،
  قرّرت باش نفتّح في الأكحل نفتّح شويّة في الألوان و نحاول باش نحكي على مكان المرأة في المجتمع الجديد إلي باش نبنيوه مع بعضنا،
  كل يوم يصير تنقيح وزاري نفرح شويّة، مبعّد أقل من ساعة تهبط الفرحة و ترجع الفجعة، آخرتها نهار لخميس، تكلم الغنوشي، جاب جماعة جدد، حتى حد ما قال هاذم دوسياتهم إمسخة، قلت سلكنها س ي، تو الواحد يزيه من غصرة إل غصرة، وقيّت أوّل حاجة باش نفرحو، خاطر أنا وحدة من الناس، و موش وحدي، ما زلت ما نجّمتش نفرح على قاعدة صحيحة :) و بالطبيعة نبداو نخممو في المستقبل، أمّا ممكن ساعة مبعّد من الإعلان على الحكومة الجديدة، كلات بعضها في القصبة، و رجعت لعباد في تويتر و فايسبوك غنوشي digage، حكومة digage، قلت كان إنكملو هك، كل نهارين وزراء جدد، تو في6 شهور في عوض ما نعملو ديمقراطية و إنتخابات و مصروف زايد باش يكلفنا ملايين الدينارات، إلي أحنا ما عناش، بعدلي الجماعة عرّتلنا روسنا، نبداو نتداولو الكل على السلطة بطريقة سلمية على خاطر شوية شوية باش نولّيو الكل وزراء و شوف نرضاو شوف لا، قالت ألفة يوسف لازمنا برلمان فيه 10 ملاين ن كرسي، و هذا بالطبيعة ما يسمى بدكتاتورية الشارع، وقتلي كل شي يوقف و ما عادش إنجمو نقدمو خطوة
  نهارت الثورة، معناها نهارت 14 جانفي قدمنا بارشة، عملنا خطوة عملاقة، تعدينا من الذل و الخوف و الميزيريا، إلي ما ثمة حتى تونسي ما حسش بيهم، فقير ولّا غني، قاري ولّا جاهل، مناضل ولّا عياش، تعدينا من أكثر النظم بشاعة و قبح للحرية جملة وحدة، تعدينا من الضد للضد، ملّى كانو عافسين فينا بكبيرنا بصغيرنا، أحنا التوانسة عفسنا فيهم أو فرّجنا عليهم العالم، التوانسة ألي هبطت للشارع، التوانسة إلي وقفت قدام البوب ول بولسية، التوانسة إلي الكرامة عندهم ساوات الحياة حرّرو لبلاد و لعباد، ثورة تونس من أهم الثورات تو، لكتب إلي باش تخرج تو، النظريات إلي باش تتعمل في المستقبل الكل في ما يخص تطور الشعوب، الكلها باش تحكي على الثورة هاذي
  في يدينا أحنا التوانسة إلي ما متناش بالكرتوش في الشارع إنا الكتب هذي باش تحكي علينا إيجابيياً أو سلبياً، من واجبنا إنو ثورتنا تهزنا للحرية و الديموقراطية، من واجبنا إنو دم ولادنا ما يمشيش حرام، من واجبنا اننا نقراو، نتثقفو سياسياً، من واجبنا نحلو مخاخنا، نتقصّاو المعلومات قبل ما ننشروها، ت هاو ما عادش تفدليك، هاو بالحق فايسبوك طلع عندو دور كبير في إنو النظام طاح و الثورة نجحت، ت إلي اقلك الجزيرة بكلها تاخذ في الأخبار من فايسبوك، معناها إليوم إلي عندو فايسبوك ولي عندو تويتر ولي عندو انترنت بصفة عامة مسؤول على نجاح الثورة، نجاح الثورة معناها حرية و ديمقراطية، هذية الغاية، كيفاش نحققوها الكل مع بعضنا، إذا كان كل واحد فينا إخمم دقيقة وحدة قبل ما احط رابط ولا اقول كلمة برشة إشاعات ما تتعداش و برشة أفكار تهديمية ما تتعداش
  نرى في حاجات على فايسبوك و تويتر ما نفهمش كيفاش لعباد إتنجم اتحطها، انا مع الاختلاف في الرأي أما موش مع الفوضى، شنوة مصلحتنا اليوم ؟ شنوة هدفنا ؟ من مصلحتنا توقف بلادنا ؟ تنهار جملة وحدة ؟
  من مصلحتنا أحنا كتوانسة كوننا ما نخليو حتى وزير، حتى مسؤول يرتاح على كرسي ولا يتمتع بيه، من مصلحتنا إنو تكون فم حكومة انتقالية في البلاد، من مصلحتنا كونا نضغطو عليها و نفهمو غنوشي ولا غيرو خاطرهم الكل كيف كيف إلي وفى العهد القديم، إلي مصلحة اlشعب فوق أي حاكم، أما الفوضى موش من مصلحتنا، خاطر عنا جيران تستنى فينا في الدورة، خاطر تونس موش وحدها في العالم، خاطر فرنسا و أمريكيا في حرب باش إسيطرو على الوضع (فرنسا خسرت لا محالة)، أما ما ننساوش إلي الثورة هذي عمرها جمعتين، أحنا مطالبين باش نحافضو عليها، حاجة مستحيلة باش القناة التونسية تنسى أكثر من 50 سنا قمع في جمعتين، حاجة مستحيلة باش سياسي البارح يصبح ديمقراطي اليوم، حاجة مستحيلة باش تونسي البارح يصبح ملاك اليوم،
  بورقيبة قال للفلسطينين خوذو تو و زيدو اطلبوا مبعد، قالولو لا و ضربوه بالطماطم...